Van November verlede jaar af het ons geen selsein op die plaas nie, vir die afgelope 5 weke geen landlyn nie en Telkom lyk ook nie oorhaastig om die probleem uit te sorteer nie. En toe, voorverledeweek groet ons VOIP foon ook. Ai. Ons was toe slegs op epos en Whasapp vir komms aangewese. Ek kan nou al soos 'n wafferse sekretaresse 'n Whatsapp tik My besigheid het bietjie skade gelei as gevolg van die probleem maar eintlik was dit lekker om nie seloproepe te kan maak of ontvang nie.
Kom ek verduidelik my komms opset bietjie. Bo op die berg naby Horlosiekrans, so 2.5km van die opstal af soos die kraai vlieg het ek 'n sel herleier antenna asook 'n WiFi antenna wat van sonkrag af werk. Hulle herlei dan die sein hier na die huis toe waar ek op my tweerigting radiomas die WiFi en Selsein herleierantennas het.
Hierdie is die WiFi antenna. Vandat dié foto geneem is het ek meer bobbejaanbeskerming om hom gebou. Aap se kind het mos gedink ek bou vir hulle 'n klimraam daarbo. Dis hierdie antenna wat ek nou onlangs afgebreek het en hier agter die huis opgerig het vir die beplande WiFi kameras.
Toe ek daardie infrastruktuur geskep het was die diensverskaffer in sy kinderskoene so daar moes 'n plan gemaak word. Hulle het intussen sterk antenna- en herleiertoerusting op Nardousberg geskep en kon ek onlangs my WiFi antenna op Horlosiekrans afbreek en so mik dat hy nou 'n baie sterker sein direk van Nardousberg ontvang. Ook is daar een minder skakel in die netwerk en kan die diensverskaffer makliker daar uitkom. Voorheen was dit 4x4 laestrek om by Horlosiekrans uit te kom en die laaste 200m was te voet gewees. Ek het dié WiFi antenna nou hier agter die huis opgerig vanwaar ek my WiFi kameras kan bedryf. Wag op die manne se kwotasies daarvoor.
Ons Telkom lyn loop oor 'n afstand van 76km met slegs 3 fone op hom. Ons is dus 'n redelik lae prioriteit vir Telkom.
So, om 'n lang storie kort te maak, komms hier is nie sommer van bel nie. Maar dit werk vir my. As dit werk.
Nou ja, ek sukkel nou al van November verlede jaar en ons maak maar planne. Om jou internet bankdienste te gebruik is 'n probleem omdat mens nie die OTP ontvang nie. Kliente raak ook omgekrap omdat hulle my nie in die hande kan kry nie.
So vandag het die slim manne met die dik brille en wit jasse uitgekom en vir my 'n nuwe selversterker kassie in die dak geïnstalleer asook die buite antenna vervang met 'n nuwer sterker eenheid en siedaar - selsein!
Met dinge soos dit tans gaan in die land is my plan met die WiFi kameras om 'n kamera by elk van die veehekke op my grense waar die pad oor my plaas loop, op te rig sodat ek kan sien wat aangaan. Ek gaan aanvanklik 'n 4-kanaal stelsel installeer. Die 3de kamera sal my hek hier by die grondpad dophou waar mens by die opstal inry. 4de kamera is ek nog nie van seker nie maar sal dit dalk by my groot buitekrale en hoof waterpunt oprig dat ek my sementdam daar kan dophou. Ek het nog nie finaal besluit nie, wil ook nie my plaas té veel bedraad nie. Hy moet darem nog plaas wees.
Deesdae mag jy nie meer die vetter sommer net skiet nie, so as jy kan sien wat aangaan, kan jy darem besluit watter jakkals om eerste te skiet.
Ek is seker daar sal 'n Bosch model wees wat Dorsland se sak beter sal pas as daai high end goed wat ons gesien het. ;-)
Ek wil nou eers bietjie vertel van my daaglikse trippie, eintlik voel ek half skuldig want ek weet hier is baie ouens wat elke dag deur die verkeer moet stoei of net elke nou en dan 'n ent in die veld kan gaan ry.
My dragtige ooitrop kraal ek elke aand daar in die buiteveld om skade te verminder. So elke aand so 18h00 dan wag hulle by die buitekraal vir my en ek tel hulle in die kraal in en maak hulle vir die nag daar toe. Tot dusver werk dit goed en het ek nog nie skade op dié spesifieke trop gehad nie. Elke oggend tussen 06h00 en 06h30 dan gaan maak ek vir hulle oop om te gaan wei.
Na die afgelope reën is die veld 'n paradys en is die gras te pragtig soos die halms so blink in die vroeë sonlig.
Julle gaan my nie glo nie maar hier waar die gras nou so mooi staan was voor die reëns net 'n kaal kol gewees. Slegs so 4 of 5 weke gelede. Mens kan nie glo dat daardie droogte-geteisterde veld so mooi kan uitloop nie. Die pionierspesiegrasse wat nou uitgeloop het, meestal steekgras, is nie 'n baie smaaklike gras nie, maar hy speel 'n belangrike rol om die grond te stabiliseer, die grondtemperatuur te verlaag en die reëndruppels se spoed te breek sodat die smaaklike grasse makliker kan uitloop.